Jopponu żvilupp f'San Ġiljan
Imtella' Lulju 18, 2020 - Aġġornata 18 Ta' Lulju, 2020 3:09pm Grupp ta' residenti Ġiljaniżi nġabru fi Triq it-Telgħa ta' Birkirkara biex isemmgħu leħinhom kontra applikazzjoni biex jinħareġ permes għall-iżvilupp ta' 'l fuq minn 60 appartament, uffiċini u stabbiliment kummerċjali. Ir-residenti qalu li xebgħu bl-iżvilupp kontinwu u jħossu li l-kwalità tal-ħajja tagħhom marret għall-agħar. Is-Sindku ta' San Ġiljan, Albert Buttigieg, appella lill-Awtorità tal-Ippjanar biex ma tibqax titma lil ftit zviluppaturi kontra l-interessi tar-residenti. Is-Sur Butigieg qal li l-karattru tal-post qed jitħassar u t-toroq ma jippermettux zvilupp kbir għax huma dojoq ħafna. Ingħad ukoll li biex isir dan l-iżvilupp se titwaqqa dik li x'aktarx hi l-eqdem dar f'San Ġiljan. Astrid Vella għall-Għaqda "Flimkien għal Ambjent Aħjar" qalet li fl-applikazzjoni hemm informazzjoni nieqsa u qalet li jekk jinħareġ il-permess ikun ifisser aktar traffiku f'dawn it-toroq dojoq li qas jifilħu għat-traffiku ta' bħalissa, aħseb u ara bil-proġett propost. Qalet li l-applikazzjoni saret f'parti biex la darba joħrog l-ewwel permess, ma jkunx hemm diffikulta' joħroġ permess ieħor, bil-possibilità li n-numru ta' appartamenti jaqbeż il-100. L-applikazzjoni għal dan l-iżvilupp propost se tiġi diskussa u deċiża f'laqgħa tal-Kummissjoni tal-Ippjanar skedata għal nhar l-Erbgħa li ġej. Fi stqarrija, l-Awtorità tal-Ippjanar qalet li dawk li ma jistgħux jipparteċipaw fil-laqgħa pubblika online jistgħu jattendu personalment fl-uffiċini tal-awtorità, il-Floriana.